Նախ նշեմ, որ այս պաշտոնը զբաղեցնում եմ շուրջ չորս ամիս և քիչ առաջ նշածս մոտեցումները մասնավորեցնելով իմ ղեկավարած կառույցի վրա կուզենայի հպարտությամբ նշել, որ մեր մոտ աշխատանքներն իրականացվում են հիշյալ գործելաոճի սահմաններում և տրամաբանության մեջ: Հայտարարված մրցույթներն իրականացվում են հնարավորինս թափանցիկ և կարող եմ ասել, որ ցանկացած տնտեսվարող սուբյեկտ ով օբյեկտիվորեն բավարարում է հայտարարված մրցույթի պայմաններին անխուսափելիորեն դառնում է դրա հաղթողը: Ընթացիկ աշխատանքը կատարվում է ավելի արդյունավետ, փաստաթղթաշրջանառությունը կատարվում է հնարավորինս էլեկտրոնային եղանակով` տնտեսելով նյութական միջոցները և ժամանակը: Այս ամենի արդյունքում և այս կարճ ժամանակահատվածում մենք կարողացել ենք տնտեսել 250 միլիոն դրամից ավելին գումար, ինչը մեզ հնարավորություն է տալիս ավելացնել ծրագրով նախատեսված վերանորոգվելիք բուժհիմնարկների թիվը: Այս ամենը, մեր թիմի ճիշտ և նպատակային կատարած աշխատանքի լավ արդյունքն է: